Up-23/99
Natisni
Opravilna št.:
Up-23/99
Datum odločitve:
11. 4. 2000
ECLI:
ECLI:SI:USRS:2000:Up.23.99
Akt:
Ustavna pritožba A. A. zoper sklep direktorja Gorenje Servis, d.o.o., Velenje, z dne 11. 6. 1992
Izrek:
Ustavna pritožba A. A. zoper sklep direktorja Gorenje Servis, d.o.o., Velenje, z dne 11. 6. 1992 se zavrže.
Evidenčni stavek:
Ustavna pritožba ni dopustna zoper akte delodajalca oziroma akte, ki jih izdajajo osebe zasebnega prava. Zoper take akte je zagotovljeno sodno varstvo pred rednimi sodišči, ustavno pritožbo pa je mogoče vložiti zoper sodne odločbe potem, ko so izčrpana vsa pravna sredstva.
Geslo:
Obstoj posamičnega akta kot procesni pogoj za vložitev ustavne pritožbe (akti delodajalca, akti oseb zasebnega prava).
Pravna podlaga:
Zakon o Ustavnem sodišču (ZUstS), 50., 51., 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
22. 1. 1999
Vrsta odločitve:
sklep
Vrsta rešitve:
zavrženje
Dokument:
US20099
Up-23/99
11. 4. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 11. aprila 2000
s k l e n i l o:
Ustavna pritožba A. A. zoper sklep direktorja Gorenje Servis, d.o.o., Velenje, z dne 11. 6. 1992 se zavrže.
O b r a z l o ž i t e v
1. Pritožnik je podobno ustavno pritožbo vložil že v letu 1998, vendar jo je Ustavno sodišče kot nepopolno in nerazumljivo zavrglo (sklep št. Up-313/98 z dne 16. 12. 1998). Pritožnik ponavlja, da se mu je s tem, ko je bil opredeljen kot tehnološki presežek, zgodila krivica. Delovno mesto naj bi izgubil zaradi verske in politične diskriminacije. Tokratno vlogo izrecno vlaga kot novo ustavno pritožbo in predlaga razveljavitev sklepa o tehnološkem presežku z dne 11. 6. 1992, odreditev vrnitve delovnega mesta ter povrnitev plače in delovne dobe za nazaj.
2. Ustavno sodišče je že v citiranem sklepu št. Up-313/98 ugotovilo, da je bil pritožnikov delovni spor o prenehanju delovnega razmerja kot tehnološkemu presežku pravnomočno končan z odločbo Sodišča združenega dela Republike Slovenije št. Sp- 1407/93 z dne 10. 3. 1994. Ker zoper to odločbo še ni bilo mogoče vložiti revizije kot izrednega pravnega sredstva, bi pritožnik že takrat lahko vložil ustavno pritožbo. To bi v skladu s prvim odstavkom 52. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) moral storiti v roku 60 dni od prejema pravnomočne odločbe oziroma v 60 dneh od uveljavitve ZUstS (torej najkasneje do 2. 6. 1994).
3. Ustavna pritožba ni dopustna zoper akte delodajalca oziroma akte, ki jih izdajajo osebe zasebnega prava. Zoper take akte je zagotovljeno sodno varstvo pred rednimi sodišči, ustavno pritožbo pa je mogoče vložiti zoper sodne odločbe potem, ko so izčrpana vsa pravna sredstva (50. in 51. člen ZUstS). Ta ustavna pritožba je, kolikor se nanaša na sklep direktorja Gorenje Servis z dne 11. 6. 1992 nedopustna. Kolikor pa bi se štela kot ustavna pritožba zoper pravnomočno odločbo Sodišča združenega dela Republike Slovenije št. Sp-1407/93 z dne 10. 3. 1994 pa je prepozna - enako kot je bila kot taka prepozna že ustavna pritožba v zadevi št. Up-313/98.
4. Ustavno sodišče je sprejelo ta sklep na podlagi 55. člena ZUstS v senatu v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan